Sophie Løhde (V), 2024-02-01:
Tak for det.
Først vil jeg gerne takke forslagsstillerne for at sætte fokus på et vigtigt emne, nemlig hvordan vores dygtige sundhedspersonale har bedst mulighed for at behandle patienter og redde deres liv.
I vores sundhedsvæsen er vi afhængige af rigtig mange forskellige dedikerede fagfolk, også i nødsituationer, hvor vi som borgere går ud fra, at vores behandlere har de bedste forudsætninger.
Beslutningsforslaget handler om at give ambulancepersonale adgang til det fælles medicinkort, i daglig tale også kaldet FMK, og det såkaldte CAVE-register, som er et register over patienters lægemiddelallergier.
Ambulancepersonalet er ofte de første, som reagerer på nødsituationer og yder livreddende hjælp.
De står ofte over for situationer, hvor netop tid er af helt afgørende betydning.
Hvis de får selvstændig adgang til patienters sundhedsdata, kan de også træffe beslutninger om den præhospitale behandling hurtigere.
Det vil bidrage til at spare ressourcer, og det vil frem for alt være bedre for patientsikkerheden.
En del af beslutningsforslaget går på at sikre ambulancepersonalet adgang til det fælles medicinkort, FMK.
Som reglerne er indrettet i dag, har en række sundhedspersoner allerede selvstændig adgang til FMK, herunder bl.a. jordemødre og sygeplejersker, men det er ikke alle grupper.
Udgangspunktet i vores lovgivning er, at det skal være en begrænset gruppe af personer, som har adgang til FMK, fordi oplysningerne i systemet er personfølsomme.
På den anden side er det som nævnt vigtigt for regeringen, at sundhedspersoner har adgang til de nødvendige sundhedsoplysninger for de patienter, som er i behandling.
Og i forhold til ambulancepersonalet deler regeringen vurderingen af, at det vil have behandlingsmæssige fordele, at de får adgang til FMK.
Det vil især gøre sig gældende i tilfælde, hvor ambulancepersonalet rykker ud til kritisk syge eller tilskadekomne personer, hvor de ikke har mulighed for at komme i kontakt med patienten.
Samtidig vil det også kunne bidrage til at aflaste læger og sygeplejersker på hospitalerne, ved at de ikke skal bruge tid på at indhente de oplysninger ved henvendelser fra ambulancepersonalet.
De har også mange andre opgaver at bruge tiden på.
Det vil vi gerne arbejde videre med.
Men beslutningsforslaget i sin helhed kan vi ikke støtte, fordi det for FMK's vedkommende – og det er sådan den mere praktiske del af det – ikke er nødvendigt at lægge ny lovgivning frem, sådan som beslutningsforslaget pålægger regeringen at gøre.
Det er faktisk tilstrækkeligt i det her tilfælde at udstede en bekendtgørelse.
Men den anden del omhandler, at der er behov for at afdække de økonomiske omkostninger, som er forbundet med forslaget og dermed videreudviklingen af FMK, og at man selvfølgelig også politisk skal sørge for at prioritere ressourcerne hertil.
Der må jeg desværre gøre opmærksom på, at Liberal Alliances forslag ikke er finansieret.
Så for at opsummere den her del af beslutningsforslaget: Jeg og regeringen er meget positive over for og støtter, at ambulancepersonalet får adgang til FMK.
Det er en fejl at foreslå en lovændring, da det er reguleret via en bekendtgørelse.
Det er en mindre del af det.
Men til gengæld skal forslag finansieres, og finansieringen skal på plads først.
Det vil jeg gerne samarbejde om og se nærmere på.
Med hensyn til beslutningsforslagets anden del om at give ambulancepersonalet adgang til det, der hedder CAVE-registeret, er regeringen enig med forslagsstillerne i, at det potentielt vil give ambulancepersonalet bedre forudsætninger for behandling.
Ved at give ambulancepersonalet adgang til oplysninger omkring lægemiddelallergier, kan vi minimere risikoen for fejlmedicinering og forebygge indlæggelser.